3 Boporofeti jwa Baebele jo bo mo go Sekarea kgaolo 14 bo tlhalosa sentle se se tla bong se direga ka nako ya ntwa ya Haramagedona. Le fa boporofeti jono bo kwadilwe dingwaga di ka nna 2 500 tse di fetileng, bo sa ntse bo ama matshelo a rona. (Bar. 15:4) Dilo tse dintsi tse di kwadilweng mo go jone di re bolelela se se ileng sa diragalela batho ba Modimo fa e sa le Bogosi jwa Bomesia bo tlhomiwa kwa legodimong ka 1914 le ka ditiragalo tse di tla nnang teng mo bogautshwaneng. Dikarolo tse di tlhomologileng tsa boporofeti jono di akaretsa tshedimosetso ya “mokgatšha o mogolo thata” le go elela ga “metsi a a tshelang.” (Seka. 14:4, 8) Mokgatšha ono o na le seabe sa botlhokwa mo go sireletseng baobamedi ba ga Jehofa. Mme fa re tlhaloganya se metsi a a tshelang a tla re direlang sone, ga re kitla re bona fela botlhokwa jwa go a nwa mme gape re tla batla go a nwa. Ka jalo, re tla solegelwa molemo fa re ela tlhoko boporofeti jono.—2 Pet. 1:19, 20.